**Jussi Leppälahti** (s. 22. elokuuta 1986 Espoo) on suomalainen jalkapallovalmentaja ja entinen pelaaja. Hän on valmentanut kaudesta 2024 alkaen helsinkiläistä Gnistania. Aiemmin hän työskenteli KTP:n päävalmentajana vuosina 2021-2023.

Espoolainen Leppälahti pelasi juniorina Espoon Palloseurassa ja FC Hongassa. Aikuisena hän pelasi Kakkosessa FC Kirkkonummessa, FC Espoossa ja HIFK:ssa vuoteen 2010 saakka.

Valmentajan ura
---------------

Leppälahti työskenteli FC Espoon B-juniorien apuvalmentajana vuosina 2007-2008. Vuosina 2009-2012 hän työskenteli HIFK:ssa 2001-syntyneiden ja B-juniorien päävalmentajana sekä A-juniorien apuvalmentajana. Leppälahti työskenteli FC Hongassa 2002-syntyneiden apuvalmentajana vuonna 2014.

Ensimmäisen miesten päävalmentajatehtävän Leppälahti sai vuonna 2015, kun hän aloitti Nelosessa pelanneen EPS:n päävalmentajana. EPS sijoittui Nelosen lohkonsa toiseksi ja nousi kauden 2015 päätteeksi Kolmoseen.

Leppälahti työskenteli vuosina 2016-2017 Käpylän Pallon U13-joukkueen apuvalmentajana. Hän suoritti vuoden opinnot englantilaisseura Northampton Townin akatemiassa työskennellen U10- ja U14-joukkueiden valmennuksissa vuosina 2017-2018.

Leppälahti aloitti Kakkosessa pelanneen Jippon päävalmentajana kaudella 2019. Kaudella 2019 Jippo sijoittui Kakkosen lohkonsa toiseksi ja kaudella 2020 se nousi Ykköseen. Kauden 2021 päätteeksi Jippo tippui Kakkoseen.

Vuonna 2022 Leppälahti aloitti Ykkösessä pelanneen KTP:n päävalmentajana. Ensimmäisen kautensa päätteeksi KTP voitti Ykkösen ja nousi takaisin Veikkausliigaan. Elokuussa 2023 KTP antoi potkut Leppälahdelle. Joukkue oli 20 sarjapisteellään sarjan kymmenentenä.

Edeltävällä kaudella Ykkösen toiseksi sijoittunut, liigalisenssiä hakeva Gnistan kertoi marraskuussa 2023 palkanneensa Leppälahden päävalmentajakseen 1+1-vuotisella sopimuksella.

Toimittajana
------------

Valmentajan tehtävien ohessa Leppälahti tuli tunnetuksi 2010-luvulla jalkapallotoimittajana. Hän kirjoitti aluksi vapaaehtoisvoimin julkaistuun Jalkapallolehteen, kunnes Jukka Rönkä palkkasi hänet vuonna 2014 Urheilulehteen. Leppälahti oli toimittajana Urheilulehdessä vuosina 2014-2017 ja 2017-2021 Elmossa.

Leppälahti tunnettiin kriittisenä ja kiisteltynä jalkapallotoimittajana. Päätoimittajana toimineen Röngän mukaan ajoittain Leppälahden yksityiskohtaiset, syvälle taktiikkaan ja valmentajuuteen menneet tekstit jopa satuttivat joitakin valmentajia. Toisaalta häntä kiiteltiin älykkäistä ja persoonallisista artikkeleistaan.

Lähteet
-------

1. 1 2  Jalkapallo | Gnistan julkisti uuden päävalmentajansa – seura hakee myös liigalisenssiä *Helsingin Sanomat*.  10.11.2023. Viitattu 14.12.2023.
2. ↑  Jussi Leppälahti - History (Detailed view) *www.transfermarkt.com*. Viitattu 14.12.2023. (englanniksi)
3. ↑  Jussi Leppälahti kertoo EPSin edustuksen kulttuurin muutoksesta – "Marraskuun ensimmäisissä treeneissä oli kaksi pelaajaa" *EPS*.  23.3.2020. Viitattu 14.12.2023. (englanniksi)
4. 1 2  Jussi Leppälahti KTP:n päävalmentajaksi | FC KTP Kotka ry *fcktp.fi*.  24.3.2022. Viitattu 14.12.2023.
5. ↑  Jussi Leppälahti on Jipon uusi päävalmentaja *Jippo*.  25.9.2018. Viitattu 14.12.2023. (englanniksi)
6. ↑  LinkedIn - Jussi Leppälahti *linkedin.com*. Viitattu 14.12.2023.
7. ↑  STT: Veikkausliigassa yllättävät valmentajapotkut – seura tiedotti klo 22.10 *Ilta-Sanomat*.  23.8.2023. Viitattu 14.12.2023.
8. 1 2  Jussi Leppälahti oli pitkään piikki jalkapallovalmentajien lihassa – entinen pomo tunnisti KTP-käskijän kyvyt: "Tämä on fantastinen jätkä" *Yle Urheilu*.  14.4.2023. Viitattu 14.12.2023.